רון דה-סנטיס

רונלד "רון" דיון דה-סנטיס (דסנטיס) (באנגלית: Ronald Dion "Ron" DeSantis; נולד ב-14 בספטמבר 1978) הוא פוליטיקאי אמריקאי חבר המפלגה הרפובליקנית המכהן כמושל פלורידה. קודם לכן כיהן כנציג המחוז ה-6 של פלורידה בבית הנבחרים של ארצות הברית.

דה-סנטיס היה פרקליט צבאי בצי, ובין היתר שירת במלחמת עיראק. ב-2012 התמודד כנציג המפלגה הרפובליקנית בבחירות לנציגות המחוז השישי של פלורידה בבית הנבחרים של ארצות הברית. הוא זכה בבחירות בהפרש של 14% על יריבתו מהמפלגה הדמוקרטית. מאז נבחר עוד פעמיים לתפקיד. ב-2016 התכוון להתמודד ל על מושבו המתפנה של מרקו רוביו, אך לאחר שרוביו חזר בו והחליט להתמודד לתקופת כהונה שנייה, בחר דה-סנטיס לשוב ולהתמודד לכהונה בבית הנבחרים. בבית הנבחרים כיהן כחבר ועדת המשפטים, חבר ועדת החוץ וחבר הוועדה לפיקוח על רפורמות הממשל.

ב-6 בנובמבר 2018 ניצח בבחירות לתפקיד מושל פלורידה לאחר שגבר על ראש עיריית טלהסי, אנדרו גילום. המירוץ היה צמוד במיוחד והצריך ספירה חוזרת. הפער לטובת דה-סנטיס היה 0.4 אחוזים. בינואר 2019 נכנס לתפקידו. במהלך מגפת הקורונה, דה-סנטיס בלט בכך שנמנע מהטלת סגרים ושמר על כלכלת המדינה חזקה. המדיניות שלו, בין היתר קיצוצי המס והפתיחות הכלכלית, הגבירה את גל ההגירה לפלורידה. ב-2022 נבחר לקדנציה שנייה עם פער של כמעט 20% לטובתו.

ב-24 במאי 2023 הודיע כי יתמודד בבחירות לנשיאות ב-2024. ב-21 בינואר 2024 הודיע בחשבונו ברשת X כי הוא פורש מהמרוץ לנשיאות ומעביר את תמיכתו לדונלד טראמפ, הנשיא ה-45 של ארצות הברית.

== ביוגרפיה ==
רון דה-סנטיס נולד ב-14 בספטמבר 1978 בג'קסונוויל, פלורידה. אביו, רונלד דניאל דה-סנטיס ואמו, קרן רוג'רס דה-סנטיס, מוגדרים כעובדי צווארון כחול<ref name=":0"></ref> ולמשפחה שורשים באיטליה.<ref></ref> דה-סנטיס הוא נוצרי קתולי באמונתו.<ref name=":1"></ref> בילדותו עברה משפחתו מג'קסונוויל תחילה לאורלנדו ובהמשך לדנידין, פלורידה. ב-1991, בגיל 12, הצטרף אל ליטל ליג בייסבול.<ref name=":2"></ref>

ב-1997, לאחר סיום לימודיו בבית ספר תיכון בדנידין, נרשם דה-סנטיס ללימודים באוניברסיטת ייל, שם היה לקפטן נבחרת הבייסבול של ייל והצטרף לאחוות הקולג' דֶּלְתָּא-קַפָּא-אֶפְּסִילוֹן (ΔΚΕ).<ref name=":2" /><ref></ref> נכון ל-2001 היה לו ממוצע החבטות הגבוה ביותר בנבחרת הבייסבול.<ref></ref> עוד ב-2001 השלים דה-סנטיס תואר שני בהיסטוריה בהצטיינות והחל לעסוק בהוראה בבית-הספר הפרטי דרלינגטון.<ref></ref> בהמשך פנה אל בית הספר למשפטים באוניברסיטת הרווארד וב-2005 השלים לימודי תואר JD במשפטים,<ref name=":1" /> גם כן בהצטיינות.<ref name=":0" /><ref></ref>

=== שירותו הצבאי ===
הצי ב-2005]]
דה-סנטיס התגייס לשורות חיל הים של ארצות הברית, בין היתר בהשראת הסרט "בחורים טובים".<ref name=":6"></ref> ב-2004, כשהיה סטודנט באוניברסיטת הרווארד, נסע דה-סנטיס לדאלאס, טקסס, כדי להשיג את כתב הרישום שלו לשורות חיל המילואים של הצי האמריקאי ומינויו לפרקליט במשפט צבאי.<ref></ref> ב-2005, לצד השלמת לימודיו בהרווארד, השלים גם את לימודיו בבית הספר למשפטים של הצי האמריקאי. בהמשך אותה השנה התמנה לתובע המשפטי בתיקי יחידת המשפטים של הבסיס הימי במאיפורט, שבג'קסונוויל. ב-2006 הועלה בדרגה ללוטננט.<ref></ref> במסגרת פעילותו הצבאית בפן המשפטי, עבד עם מתקן המעצר בגואנטנמו.

ב-2007, עת הוצב בבסיס הצי בקורונאדו, קליפורניה, היה דה-סנטיס כפוף לפיקוד הלוחמה המיוחדת של צי ארצות הברית ופעל כיועץ משפטי ליחידת "אריות הים", שנשלחה למלחמת עיראק.<ref></ref> דה-סנטיס היה ליועצו המשפטי של מפקד אריות הים בפלוג'ה, האחראית על המבצעים המיוחדים ממערב לעיר.<ref name=":3"></ref> באפריל 2008 שב לארצות הברית ומונה על ידי מחלקת המשפטים לעוזר תובע מחוזי במחוז התובע של מרכז פלורידה.<ref name=":3" /> הוא המשיך לכהן כעורך דין מטעם ההגנה במהלך משפטים צבאיים עד לשחרורו משירות צבאי פעיל בפברואר 2010, בדרגת לוטננט קומנדר (דרגה מקבילה לרב-סרן בדרגות צה"ל).<ref></ref> במקביל שמר דה-סנטיס על תפקיד בשירות המילואים של הצי. על שירותו הצבאי הוענקו לו מספר עיטורים צבאיים ובהם כוכב הארד.<ref></ref>

בהשפעת התעוררות המחאה של תנועת מסיבת התה, פרסם ב-2011 את ספרו "Dreams From Our Founding Fathers: First Principles in the Age of Obama", שם הספר מרמז על שם ספרו של נשיא ארצות הברית ברק אובמה "חלומות מאבי" ("Dreams from My Father"), והתמה המרכזית בו היא הטענה שאובמה מנווט את ארצות הברית הרחק מהערכים המסורתיים של האבות המייסדים.

== קריירה פוליטית בקונגרס ==
דיוקנו הרשמי של דהסנטיס כחבר הקונגרס ה-113, [[2013]]
דה-סנטיס בדיון ועדת הפנים לפיקוח ולרפורמה בממשלה, 5 בפברואר [[2014]]
לאחר סיום שירותו הצבאי הפעיל הצטרף דה-סנטיס אל שורות המפלגה הרפובליקנית ובשנת 2012 הודיע על התמודדותו לבית הנבחרים האמריקאי מטעם מחוז הבחירה ה-6 של פלורידה.<ref></ref> במהלך הבחירות הקונגרס ה-113 של ארצות הברית ניצח דה-סנטיס את שאר המועמדים הרפובליקנים לבחירות ובהמשך הביס את המועמדת הדמוקרטית היטר ביוון עם 195,962 קולות (57.3%) לעומת 146,489 קולות (42.8%).<ref></ref> דה-סנטיס כיהן בבית הנבחרים, הבית התחתון של הקונגרס האמריקאי, בין 2013 ל-2019, לאורך תקופות כהונת הקונגרס ה-113, הקונגרס ה-114 והקונגרס ה-115 של ארצות הברית.<ref></ref> במהלך כהונתו בבית הנבחרים דגל דה-סנטיס בחקיקת "אין תקציב, אין תשלום", לפיה כל עוד הקונגרס לא מעביר תקציב פדרלי,<ref></ref> חבריו לא יקבלו את שכרם, וקרא לחיתוך במיסים.<ref></ref>

במהלך כהונתו בבית הנבחרים, דה-סנטיס התנגד לתוכנית הפנסיה והביטוח הבריאותי הלאומי (חוק הגנת החולה וטיפול בר השגה; המכונה ה"אובמהקר") של הקונגרס שנתמך בידי ממשל אובמה.<ref></ref> הוא גם נתן את תמיכתו לחקיקה שנועדה להקל על הצבא להעמיד לדין בעוון תקיפה מינית. ב-2014 חיבר דה-סנטיס את הצעת החקיקה, שבהמשך עברה ונרשמה בחוק, על אודות "אמינות הביצוע של החוק".<ref></ref> לפי החקיקה, מחלקת המשפטים מחויבת לדווח לקונגרס על כל מצב שבו סוכנות פדרלית של הממשל נמנעת מאכיפת חוקים או תקנות מכל סיבה שהיא.<ref></ref> בתוך הקונגרס ה-113, דה-סנטיס התמנה ליושב ראש ועדת המשנה לביטחון לאומי של ארצות הברית.

דה-סנטיס הודיע בפני קהל בוחריו שיתנגד לכל הצעת חקיקה הנוגעת להתחממות עולמית שתעלה את המיסים.<ref></ref> ב-6 במאי 2015 הודיע דה-סנטיס על התמודדותו בבחירות לסנאט האמריקאי על מושבו של הסנאטור הרפובליקני המכהן מטעם פלורידה, מרקו רוביו.<ref></ref><ref></ref> רוביו במקור התמודד על הפתק הרפובליקני בבחירות לנשיאות 2016, אך לאחר שפרש הודיע על התמודדותו המחודשת לקדנציה נוספת כסנאטור מטעם פלורידה. לנוכח התמודדותו המחודשת של רוביו, הודיע דה-סנטיס על פרישתו מהמירוץ לסנאט בשביל לא לפצל את ההצבעה הרפובליקנית.<ref></ref> דה-סנטיס תמך במועמדותו של דונלד טראמפ לנשיאות ארצות הברית במהלך הבחירות ב-2016. דה-סנטיס היה לאחד ממייסדי תנועת "סיעת החירות" (Freedom Caucus) הפוליטית שכללה גורמים שמרנים וליברטריאנים בתוך שורות הקונגרס.<ref></ref>

==== בחירות למושל פלורידה 2018 ====
לנוכח הגבלת כהונתו של מושל פלורידה ריק סקוט, דה-סנטיס הודיע בתחילת 2018 על התמודדותו למשרת המושל בבחירות שנועדו להתקיים באותה השנה. עוד בדצמבר 2017 הודיע טראמפ על תמיכתו בדה-סנטיס אם יתמודד בבחירות למושל.<ref></ref> במועמדותו נתמך דה-סנטיס בידי תנועת מסיבת התה.<ref></ref> במהלך הבחירות המקדימות על המועמדות הרפובליקנית ניצח דה-סנטיס עם 913,679 קולות (56.5%). יריבו הראשי בבחירות היה המועמד הדמוקרטי אנדרו גילום, שכיהן קודם הבחירות בתור ראש עיריית טלהסי.<ref></ref> דה-סנטיס מינה לצידו את חברת בית הנבחרים של פלורידה, ג'נט נונייז (Jeanette Nuñez), כסגנית המיועדת שלו בבחירות.<ref></ref> במהלך הליך הבחירות גורמים יריבים של דה-סנטיס ניסו לתייג הצהרות שלו כבעלות אופי גזעני כביכול.<ref></ref>

תוצאות הבחירות בפלורידה לפי מחוז, 2018
במסגרת קמפיין הבחירות שלו, דה-סנטיס תמך בהחזקת נשק פרטי בשטח פתוח, איסור הגנה על מהגרים בלתי חוקיים, הבטיח לבלום את התפשטותם של מים מזוהמים מאגם אוקיצ'ובי ותמך בתיקון לחוקת המדינה לפיו ידרש רוב של פלח אוכלוסין רב יותר ממחצית מכלל הקולות עבור העלאת מיסים.<ref name=":4"></ref> דה-סנטיס תמך בהסדר חוקי של שימוש בקנאביס עבור צרכים רפואיים אך התנגד לשימוש בו עבור פנאי.<ref name=":4" /><ref name=":5"></ref><ref></ref> הבחירות התקיימו ב-6 בנובמבר 2018, והיו צמודות במיוחד. דה-סנטיס זכה ב-4,076,186 קולות (49.6%) בעוד גילום זכה ב-4,043,723 קולות (49.2%), כך שבסך הכל היו רק 32,463 קולות שהפרידו ביניהם.<ref></ref> בעקבות ניצחונו בבחירות, הושבע דה-סנטיס למושל ה-46 של מדינת פלורידה ב-8 בינואר 2019, בגיל 40 בלבד.<ref></ref>

הוא נבחר לכהונה שנייה ב-9 בנובמבר 2022 ברוב של 59.4% מהקולות, לעומת 40% בלבד שקיבל יריבו, צ'ארלי כריסט, כשההבדל במספר הקולות בפועל עמד על יותר מ-1.5 מיליון.

== מושל פלורידה ==
==== תחילת כהונתו ====
הנשיא [[דונלד טראמפ עם מושלים שנבחרו זה עתה, 3 בדצמבר 2018. דה-סנטיס במרכז התמונה]]
זמן קצר לאחר השבעתו, העניק דה-סנטיס חנינה לארבעה אפרו-אמריקאים שכאשר היו נערים, 70 שנה קודם לכן, הואשמו על לא עוול בכפם באונס.<ref></ref><ref></ref> דה-סנטיס קבע דגש והקצה כספים נוספים בהשקעת התקציב על קידום החינוך בפלורידה.<ref></ref> דרך צו ביצועי קידם דה-סנטיס תקצוב בעבור פיתוח כוח האדם וההכשרות למקצועות טכניים.<ref></ref> דה-סנטיס קידם השקעה בת 2 מיליון דולר בעבור ביטחון בתי ספר של הקהילה היהודית בפלורידה.<ref></ref> ב-15 באוגוסט 2019 העבירה מחלקת החינוך של פלורידה תקציב בן 10 מיליון דולר למטרה זאת.<ref></ref> עוד באוגוסט העביר מנהל הכבישים הפדרלי 60 מיליון דולר לממשל פלורידה לקידום החייאה של המערכת האקולוגית סביב דרך טהמיאמי העוברת מטמפה למיאמי.<ref></ref> דה-סנטיס וממשלו השקיעו במיוחד בשימור הסביבתי וההחייאה של האוורגליידס , המהווים את הסביבה הטבעית הטרופית הגדולה ביותר בפלורידה.<ref></ref>

פחות מחודש לאחר השבעתו פתח דה-סנטיס בדיון על השימוש בקנאביס רפואי בפני הרשות המחוקקת בפלורידה.<ref></ref> במרץ 2019 חתם על חקיקה המאפשרת שימוש בקנאביס רפואי,<ref></ref> ובאפריל ניסה לקדם בעזרת המחוקקים תמיכה בתקציב בן 4 מיליון דולר לשימוש בקנאביס רפואי בתקציב השנה הבאה.<ref></ref> דה-סנטיס ניהל את יישום תוכנית החיסכון המשותף בעבור תוכנית ביטוחי הבריאות הקבוצתית של המדינה, המתגמל את העובדים ואת המטופלים שלהם שנרשמו לתוכנית ביטוח ממלכתית לבחירת שירותי בריאות במחירים נוחים.<ref></ref> עוד בתחום הבריאות קידם דה-סנטיס צוות פעולה למיגור משבר האופיואידים בארצות הברית וגייס 120 מיליון דולר למטרה זאת.<ref></ref><ref></ref> דה-סנטיס קידם השקעות רחבות היקף בתשתיות בנייה שונות בפלורידה, דוגמה לכך היא השקעה בת כמעט 4 מיליון דולר שהועברה לנמל התעופה הבינלאומי מלבורן אורלנדו לשיפוצים ופיתוח.<ref></ref>

על ממשל דה-סנטיס היה להתמודד עם מספר הוריקנים שפגעו בחופי פלורידה. מייד עם קבלת סמכויותיו כמושל היה על דה-סנטיס להמשיך כקודמו בטיפול בקשיים הרבים שנוצרו בעקבות הוריקן אירמה<ref></ref> והוריקן מייקל<ref></ref> הגדולים. דה-סנטיס הורה למחלקת המדינה של פלורידה לבחון את מערכות ההצבעות האלקטרונית נגד הונאות בחירות.<ref></ref><ref></ref> במהלך שנתו הראשונה בתור מושל, מינה דה-סנטיס 56 שופטים בכל פלורידה, ומתוכם 3 שופטי עליון.<ref></ref> דה-סנטיס קידם את יוזמת "קדימה צעד" שנועדה לתמוך באזרחי פלורידה בעלי ותק של שירות צבאי.<ref></ref> במסגרת תוכנית קיצוץ המיסים שקידם דה-סנטיס, קיצץ ממשל פלורידה 300 מיליון דולר בשנתו הראשונה.<ref></ref>

==== התפרצות מגפת הקורונה ====
קבינט של פלורידה, מימין לשמאל: מזכיר הכספים ג'ימי פטרוניס, התובעת הכללית אשלי מודי, המושל רון דה-סנטיס ונציבת החקלאות ניקי פרייד ב-2019]]
סגן הנשיא, מייק פנס, במסעדה מקומית בפלורידה. מאי 2020]]
לנוכח התפרצות מגפת הקורונה בארצות הברית בתחילת 2020, המושל דה-סנטיס הכריז ב-1 במרץ על מצב חירום בריאותי ברחבי פלורידה עם הדיווח על שני החולים המאומתים הראשונים במדינה.<ref></ref> בעקבות עלייה בתחלואה, ב-1 באפריל הוציא דה-סנטיס צו ביצועי שהגביל פעילות ותנועה אזרחית ברחבי המדינה למעט בעבור שירותים שהוגדרו כחיוניים.<ref></ref> ב-25 בספטמבר 2020, בעקבות ירידת התחלואה בקיצו של גל ההתפרצות העיקרי הראשון, דה-סנטיס ביטל את ההגבלות על פעילויות אזרחיות, שהטילו רשויות מקומיות נגד המגפה מטעמי בריאות.<ref></ref> מהלך זה של דה-סנטיס מנע מרשויות מקומיות בפלורידה מלהטיל קנסות או לסגור עסקים בעקבות אי-עטיית מסכה רפואית.<ref></ref> ביטול הצווים הוביל לפתיחה מחודשת של מסעדות ודה-סנטיס מנע מרשויות מקומיות להפחית את פעילותן של מסעדות כך שיעסיקו פחות ממחצית מעובדיהן.<ref></ref>

ב-24 בנובמבר 2020, על אף עלייה מחודשת בתחלואת הנדבקים בנגיף הקורונה בפלורידה, דה-סנטיס האריך את תוקף ההחלטה שלו לביטול הצווים המקומיים כדי לא להכביד עוד יותר על כלכלת המדינה.<ref></ref> שיאה של התחלואה הגיע בדצמבר ובינואר 2021, כאשר בימים מסוימים היו יותר מ-10,000 חולים חדשים מדי יום. בעקבות התפרצות וריאנט דלתא של נגיף הקורונה ממרץ 2021 והלאה, נתון הנדבקים הגבוה ביותר הגיע ב-31 ביולי 2021, עם 21,683 מקרים חדשים.<ref></ref> נכון ל-16 בספטמבר 2021, פורסם מטעמה של מחלקת הבריאות של פלורידה כי במהלך התפרצות המגפה במדינה נרשמו 3,485,163 נדבקים ו-51,240 נפטרים.<ref></ref> בפלורידה נרשם אחוז החולים ביחס לכלל התושבים השלישי הכי גבוה בארצות הברית, אחרי דקוטה הצפונית וטנסי.<ref></ref>

שימוש בחיסונים נגד COVID-19 שאושרו בידי מנהל המזון והתרופות האמריקאי (FDA) החל עוד ב-14 בדצמבר 2020. נכון לנתון מ-2 במאי 2021 ניתנו בפלורידה 15,488,105 חיסונים לקורונה ו-30% מהאוכלוסייה התחסנה בשתי זריקות.<ref></ref> נוכח העלייה בתחלואה במחצית שנת 2021, דה-סנטיס מנע מבתי ספר להטיל חובת עטיית מסכות בבתי הספר בטענה כי המסכות פוגעות בילדים קטנים, ואיים לקצץ בתקציבים לבתי ספר שלא נענו לו.<ref></ref> פעילותו של דה-סנטיס נגד הטלת הגבלות בעקבות התפרצות המגפה נועדה בעיקרה למנוע פגיעה בזכויות האדם כביכול בעקבות צרכים בריאותיים. בתגובה להאשמות של נשיא ארצות הברית, ג'ו ביידן, נגד התנהלותם של דה-סנטיס ושל מושל טקסס גרג אבוט, דה-סנטיס הגיב בפומבי: <ref></ref> דה-סנטיס וביידן התרעמו האחד על השני בעניין הגירה בלתי חוקית לארצות הברית, בעוד דה-סנטיס טען כי הגירה זאת, שאינה מפוקחת בידי הממשל, מובילה לעלייה חריגה בתחלואה במדינה.<ref></ref>

בתחילת נובמבר 2021 קידם הנשיא ביידן חובת חיסונים, המחייבת כל עסק בעל יותר מ-100 עובדים לחסן את כל העובדים שהוא מעסיק. ממשל פלורידה בראשות דה-סנטיס, כמו גם ממשלי עשר מדינות נוספות ברחבי ארצות הברית,<ref name="Levin"></ref> הגיש תביעה משפטית נגד ממשל ביידן,<ref name="Levin"/> בטענה שהיו חלקים שנוגדים את חוקת ארצות הברית ופוגעים בזכויות האדם בחובת החיסונים הנשיאותית.<ref></ref> נוסף על כך, דה-סנטיס חתם על חקיקה שנועדה להגן על עסקים ולפיה רשויות אינן יכולות לדרוש חובת חיסונים, להורים הזכות להחליט בעבור ילדיהם האם לחסן אותם, מוסדות חינוכיים אינם רשאים לחייב תלמידים להתחסן ועוד.<ref></ref> ב-18 בנובמבר ממשל ביידן השעה את אכיפת חובת החיסונים על עסקים כדי לציית לצו בית המשפט.<ref></ref>

==== נושאי חינוך ====

בתחילת 2022 קידם דה-סנטיס – ביוזמת מחלקת המשפטים ומחלקת החינוך והתעסוקה – את חקיקת חוק 'HB 1557 בדבר זכויות הורים בחינוך,<ref></ref> שהוקע בידי מתנגדיו בכינוי "חוק אל תגידו גיי" (Don't Say Gay). החוק נועד להגביר את המעורבות של הורים בחינוך של ילדיהם בבתי ספר ובתוכו איסור על מורים ללמד תלמידים בגילאי גן עד כיתה ג' על נטייה מינית וזהות מגדרית. רעיונית, נטען שמטרת סעיף זה בחקיקה למנוע פגיעה מנטלית בילדים צעירים שטרם הבשילו לתוכן מסוג זה. מתנגדיו הפוליטיים של דה-סנטיס טענו כי חקיקה זאת פוגעת בחופש הביטוי של מורים ופוגעת בזכויות להט"ב.<ref></ref> במרץ 2023 הודיע ממשלו של דה-סנטיס על הרצון להרחיב את "חוק אל תגידו גיי" לכל גילאי מערכת החינוך עד וכולל סוף התיכון,<ref></ref> וב-3 במאי 2023 אישר הסנאט של פלורידה את המהלך הזה.<ref></ref>

דה-סנטיס צידד בחקיקה וקידם את הליכי קבלתה על אף הפגנות שארגנו מתנגדיו. החקיקה עברה בבית הנבחרים ובסנאט המדיני של פלורידה וב-28 במרץ 2022 נחתם בחוק בידי דה-סנטיס.<ref></ref> על רקע הצהרת חברת דיסני כי היא מתנגדת לחוק, הודיע דה-סנטיס כי יתמוך בביטול מעמד מחוז עצמאי לחברה הקיים בפלורידה, וחתם על כך באפריל 2022.

==== בחירה מחדש וכהונה שנייה ====
תוצאות הבחירות בפלורידה לפי מחוז, 2022
במסגרת בחירות אמצע הקדנציה, ב-8 בנובמבר 2022 נערכו בחירות לתפקיד מושל פלורידה. דה-סנטיס התמודד לקדנציה שנייה, ומולו התמודד, מטעם המפלגה הדמוקרטית, המושל לשעבר צ'ארלי כריסט.<ref></ref> במהלך קמפיין הבחירות הצליח דה-סנטיס לקרב אליו מצביעים היספנים, שמסורתית רובם נהגו להצביע למפלגה הדמוקרטית.<ref></ref> כאשר הגיעו תוצאות האמת, דה-סנטיס ניצח בפער גדול מכל התחזיות, עם 4,609,086 מצביעים שהיוו 59.4% מסך הקולות, לעומת 40.0% לכריסט.<ref></ref> בכך דה-סנטיס חיזק את הפיכתה של פלורידה ממדינה סגולה – המתנדנדת מדי בחירות בין המפלגות, למדינה בעלת רוב רפובליקני מוצק.<ref></ref>

לאורך כהונתו הוא שמר על מדיניות המיסים הנמוכים בפלורידה (אחת מתשע מדינות בארצות הברית שאין בה מס הכנסה) ואף הוסיף לקצץ במיסים.<ref></ref> דה-סנטיס קידם מדיניות פיסקלית חסכנית, שהביא לפלורידה עודף תקציבי. נוכח עודף זה, דה-סנטיס קידם בראשית 2023, לצד התקציב השנתי, הצעת קיצוץ מיסים בסך 2 מיליארד דולר.<ref></ref>

כבר לקראת הבחירות לקדנציה שנייה כמושל, נפוצו שמועות כי דה-סנטיס ינסה להיבחר למועמד המפלגה הרפובליקנית בבחירות לנשיאות ב-2024,<ref></ref> מה שהעלה אותו על מסלול יריבות מול הנשיא לשעבר דונלד טראמפ, שגם הוא מתכוון להתמודד על המועמדות הרפובליקנית לנשיאות.<ref></ref> ב-24 במאי 2023 הודיע רשמית כי יתמודד בבחירות לנשיאות ב-2024. את ההודעה הרשמית העביר דרך הרשת החברתית טוויטר שבראשה עומד תומכו, היזם אילון מאסק.<ref></ref>

== מסע הבחירות לנשיאות ארצות הברית (2024) ==

לוגו הקמפיין של דסנטיס לנשיאות 2024
ב-24 במאי 2023 הכריז דסנטיס על התמודדותו לנשיאות להיות מועמד המפלגה הרפובליקנית באמצעות הרשת החברתית "טוויטר".

ב-21 בינואר 2024 הודיע בחשבונו ברשת X כי הוא פורש מהמרוץ לנשיאות ומעביר את תמיכתו לדונלד טראמפ, הנשיא ה-45 של ארצות הברית.
== עמדותיו ודעותיו הפוליטיות ==
דה-סנטיס הוא בעל עמדות שמרניות.

דה-סנטיס מתנגד להפלות וגינה את הארגון "הורות מתוכננת".<ref></ref> בתחום הגירה בלתי-חוקית לארצות הברית תקף דה-סנטיס את מדיניות ההגירה של הנשיא אובמה ובעקבות פיגועי נובמבר 2015 בפריז קרא להכרה דחופה בכך שקיצוניות אסלאמית היא האשמה בפיגועים בפריז ויש לראות בקיצוניים המוסלמים אויבים של אמריקה.<ref></ref>

דה-סנטיס מתנגד להגבלת הזכות הפרטית לנשיאות נשק כפי שנקבעה בתיקון השני לחוקת ארצות הברית, ובמהלך מרוץ הבחירות למושל פלורידה ב-2018 קיבל תמיכה מאיגוד הרובאים הלאומי (NRA).<ref></ref> דה-סנטיס תומך בהעסקה של ותיקי צבא ושירותי ביטחון כמאבטחים במוסדות ציבוריים כבתי ספר.<ref></ref> דה-סנטיס ביקר את המחלקה לענייני חיילים משוחררים בעקבות עבודתה הלקויה.<ref></ref> בעקבות הטבח בתיכון דאגלס נזף דה-סנטיס בשריף סקוט יזראל וקרא לו להתפטר מתפקידו על הניהול הלקוי של המחלקה המשטרתית שעמד בראשותה. עם בחירתו של דה-סנטיס למושל מילא הבטחת בחירות בכך שהשעה את יזראל מכל סמכויותיו ובהמשך הוא פוטר בהצבעה בסנאט של פלורידה.<ref></ref> דה-סנטיס התנגד בתוקף לתנועת "Defund the police".<ref></ref>

דה-סנטיס מתנגד לחוק הגנת החולה וטיפול בר-השגה.<ref></ref> בתחום הכלכלי טען דה-סנטיס כי העלאת מיסים היא הגורם המרכזי לגירעון תקציבי פדרלי.<ref></ref> דה-סנטיס תמך בחקיקה להעברת רוב סמכויות איסוף המיסים על נפט ושמנים טבעיים מהממשל הפדרלי לידי ממשלי המדינות.<ref></ref> דה-סנטיס הצביע בעד חוק העבודות והפחתת המס 2017 .<ref></ref> בתחום החינוך דה-סנטיס מתנגד למהלכים שכוללים התערבות ממשלתית בחינוך, כגון הרפורמות שקידם ממשל בוש הבן. דה-סנטיס קידם התנגדות ללימוד תאוריה ביקורתית של גזע בבתי ספר.<ref></ref> במסגרת סביבתנית דה-סנטיס הגדיר עצמו כ"סביבתן בסגנון טדי רוזוולט",<ref></ref> והתנגד לשימוש בסדיקה הידראולית במרוץ למשרת המושל ב-2018. בנובמבר 2021 הבטיח דה-סנטיס להעביר תקציב בן מיליארד דולר להתמודדות עם ההשפעות של שינוי האקלים.

בתחום זכויות להט"ב אמר דה-סנטיס בראיון לעיתון 'סאן-סנטינל' ("Sun-Sentinel"): "אני מתנגד לכל סוג של אפליה בפלורידה, אני רוצה שאנשים יוכלו לחיות את החיים שלהם, בין אם אתה הומוסקסואל ובין אם אתה דתי". ביוני 2019, פרסם דה-סנטיס הצהרה רשמית שבה כיבד את זכרם של הרוגי פיגוע הירי במועדון הלהט"ב באורלנדו. למרות זאת, ארגון "הקמפיין לזכויות אדם" העניק לו ציון 0 על הצבעותיו בבית הנבחרים בנושאים והצעות חקיקה הקשורים ללהט"ב. בשנת 2021 העביר חוק האוסר על נשים טרנסג'נדריות להשתתף בתחרויות ספורט לנשים בפלורידה, חתם על חוק זכויות הורים בחינוך האוסר דיונים על נטייה מינית או זהות מגדרית לילדים מגיל הגן ועד כיתה ג' בבית הספר וביטל תקציבים שהוקצו לארגוני סיוע ללהט"ב בפלורידה.

דה-סנטיס גינה את ממשל ביידן על נסיגת כוחות ארצות הברית מאפגניסטן באוגוסט 2021 ותיאר אותה כ"משפילה". הוא קידם עמדה נוקשה ביחס לקובה והתנגד להשבתת מתקן המעצר בגואנטנמו. כמושל פלורידה, בצל עליית המתיחות ביחסי ארצות הברית–סין הוא קידם חקיקה שנועדה להגביר את האכיפה נגד מה שהוא מכנה "חתרנות סינית באמריקה", כגון ריגול.

=== יחסו לישראל ===
דה-סנטיס הוא תומך של מדינת ישראל, תמך ביציאת ארצות הברית מהסכם המעצמות על תוכנית הגרעין האיראנית, בהעברת שגרירות ארצות הברית בישראל לירושלים, בהכרת ארצות הברית בריבונות ישראל על רמת הגולן, והיה מקורב לאיש העסקים והנדבן הציוני שלדון אדלסון.

דה-סנטיס בפגישתו עם [[ראש ממשלת ישראל, בנימין נתניהו. 29 במאי 2019]]
עם בחירתו למושל, הבטיח דה-סנטיס להילחם בארגוני החרם על ישראל. בינואר 2019 יצא נגד חברת Airbnb בשל מדיניותה וכניעתה לקמפיין ה-BDS להחרים את יהודה ושומרון והורה לעובדי מדינה לא להשתמש בשירותם בנסיעות. כמו כן, הורה על הטלת סנקציות על החברה אם לא תשנה את מדיניותה.

דה-סנטיס אמר בראיון לעיתון 'מקור ראשון' בדצמבר 2017 כי הוא מתנגד להגדרתם של שטחי יהודה ושומרון, כ"שטחים כבושים":

דה-סנטיס הביע תמיכה בישראל במהלך מלחמת חרבות ברזל ב-2023. הוא גינה את חמאס כארגון טרור רצחני שמנסה לבצע "שואה שנייה" וגינה את האנטישמיות של האו"ם.

===יחסו לאנטישמיות ===
דה-סנטיס מתנגד לאנטישמיות ובעבר טען כי תנועת החרם על ישראל נובעת ממניעים אנטישמיים. באפריל 2023 קידם חקיקה שהגדילה את סמכויות מערכת אכיפת החוק להתמודדות נגד אנטישמיות. דה-סנטיס פעל להידוק האבטחה בבתי ספר יהודיים בפלורידה ולקידום נושא זיכרון השואה. הוא המועמד הרפובליקני שזכה להכי הרבה קולות מיהודים בהיסטוריה של פלורידה.

עם זאת, יש המאשימים את דה-סנטיס בכך שלא פעל מספיק נגד האנטישמיות במדינת פלורידה. לפי עיתון הפורוורד, בינואר 2022 התקיימה בפלורידה הפגנה של נאו-נאצים ודה-סנטיס כינה את המפגינים "פרחחים" אך לא הוסיף יותר מזה, ביולי 2022 התקיימה בפלורידה הפגנה נוספת של נאו-נאצים שהניפו דגלים עם צלבי קרס. בין המשתתפים באותה הפגנה היו כמה שהניפו שלטי תמיכה בדה-סנטיס, אך הוא לא הגיב על כך. באוקטובר 2022 הוקרנו על מסכים במופע ספורט בפלורידה, בו נכח דה סנטיס, אמירות תמיכה בדבריו האנטישמיים של קניה וסט. דוברו של המושל פרסם לאחר המשחק הודעת גינוי בשמו של דה-סנטיס לדברים.

== חיים אישיים ==
דה-סנטיס נשוי לקייסי דה-סנטיס, מגישת טלוויזיה ברשת NBC זוכת פרס אמי. הם הורים לבן, מייסון, ושתי בנות, מדיסון ומאמי. דה-סנטיס מרבה להתייעץ עם רעייתו בנושאי מפתח פוליטיים ומדיניים, וגופים חדשותיים אף כינו אותה "הנשק הסודי" שלו, מתוקף היותה אחד האנשים הכי קרובים אליו שהכי משפיעים עליו.<ref name=":6" /> באוקטובר 2021 פרסם דה-סנטיס כי רעייתו חולה בסרטן השד, ובמרץ 2022 היא הודיעה שהחלימה. דה-סנטיס הוא נוצרי קתולי.

==קישורים חיצוניים==

* 

* 
* [https://web.archive.org/web/20170228134105/https://www.desantis2016.com/meet-ron/ רון דה-סנטיס] באתר בית הנבחרים
* 
* 
* 
* 

==הערות שוליים==

קטגוריה:חברי בית הנבחרים של ארצות הברית מפלורידה
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:מעוטרי כוכב הארד
קטגוריה:בוגרי אוניברסיטת ייל
קטגוריה:בוגרי בית הספר למשפטים באוניברסיטת הרווארד
קטגוריה:קצינים וחוגרים בצי ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:מושלי פלורידה
קטגוריה:חברי הקונגרס ה-113 של ארצות הברית
קטגוריה:אמריקאים שהופיעו ברשימת טיים 100
קטגוריה:אמריקאים שנולדו ב-1978
קטגוריה:אמריקאים ממוצא איטלקי